|  |
| --- |
| **Budapest Főváros VII. kerület Erzsébetváros Önkormányzata**  dr. Jávori PéterVárosüzemeltetési Iroda vezetője |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2022. október 4 - ei rendkívüli**

**ülésére**

|  |  |
| --- | --- |
| **Tárgy:** | A Miniszterelnökség Wesselényi utca 20-22. szám előtti kizárólagos használatú parkolóhelyek megváltási díjának 2022. évre vonatkozó időarányos kiegészítése. |

**Készítette:**

Greifenstein János

közútkezelői referens

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

|  |
| --- |
| **Budapest Főváros VII. kerület Erzsébetváros Önkormányzata**  **dr. Jávori Péter irodavezető** |

**Tisztelt Bizottság!**

Budapest Főváros VII. kerület Erzsébetváros Önkormányzata Polgármestere a Pénzügyi és Kerületfejlesztési Bizottsága (továbbiakban PKB) feladat és hatáskörében meghozott 271/2022. (IV. 26.) és 272/2022. (IV. 26.) számú határozataiban (1. és 2. sz. mellékletek) döntött az Innovációs és Technológiai Minisztérium Budapest VII. kerület Wesselényi utca 20-22. szám előtti 10 db kizárólagos használatú parkolóhely 2022. évre vonatkozó használatával kapcsolatban.

A Közbeszerzési és Ellátási Főigazgatóság (továbbiakban: KEF) a 15.400.000,- Ft-ban megállapított 2022. évre vonatkozó kizárólagos parkolóhelyek megváltási díját 2022. június 20-án pénzügyileg teljesítette.

Budapest Főváros Közgyűlése 2022. július 7-én 2022. szeptember 5-ei hatályba lépéssel a 21/2022. (VII. 7.) önkormányzati rendeletében módosította a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) önkormányzati rendeletet (továbbiakban Főv. Kgy. rendelet).

A Főv. Kgy. rendeletben módosításra került a díjköteles várakozás időszaka, a rendelet 5.§-a szerint - munkanapokon az „A” várakozási övezetekben - a módosítás előtti 8.00 óra és 20.00 óra közötti időszakról 8.00 óra és 22.00 óra közötti időszakra.

A Főv. Kgy. rendeletben módosításra került továbbá a várakozási övezetekben fizetendő egyórai várakozási díj mértéke, a rendelet 9.§-a szerint a díj mértéke személygépkocsi esetében az „A” várakozási övezetekben a módosítás előtti 440,- Ft/óra helyett 600,- Ft/órára.

A Miniszterelnökség a Budapest, VII. kerület Wesselényi utca 20-22. szám előtti kizárólagos használatú várakozóhelyei az „A” várakozási övezetben helyezkednek el, ezért a fentiekre való tekintettel a KEF kérte a Miniszterelnökség részére a Bp. VII. Wesselényi utca 20-22. szám előtt biztosított 10 db kizárólagos várakozóhely 2022. szeptember 5-étől 2022. december 31-éig terjedő időszakára a rendelet módosulása alapján keletkezett megváltási díj különbözetének kiszámlázását.

A Főv. Kgy. rendelet 37. § (1) bekezdés b) pontja szerint a várakozási övezetben létesített kizárólagos használatú várakozóhelyekért a kedvezményezett a tulajdonos önkormányzatnak **várakozási megváltási díjat köteles fizetni**, amelynek éves összege várakozóhelyenként az adott területre érvényes egyórai várakozási díj és a kizárólagos használatú várakozóhelyet jelző tábla alatti kiegészítő táblán feltüntetett napi üzemidő szorzatának 250-szerese, a (2) bekezdés alapján **az év közbeni létesítés esetén időarányos várakozási megváltási díjat kell fizetni.**

A fentiek alapján a Bp. VII. Wesselényi utca 20-22. szám előtti kizárólagos használatú parkolóhelyek megváltási díjának 2022. évre vonatkozó időarányos kiegészített összege az alábbiak szerint határozható meg:

a várakozási díj mértékéből adódó időarányos összeg (2022.09.05 - 12.31-ig 85 nap,

600 Ft - 440 Ft = 160 Ft/óra, 06.00 – 20.00 = 14 óra)

85 nap x 160,- Ft /óra x 14 óra x 10 db parkolóhely = 1.904.000,- Ft (időarányos díj)

a díjköteles várakozás időszakából adódó időarányos összeg - amennyiben jelen

határozati javaslat elfogadásra kerül - (2022.10.04 - 12.31-ig 65 nap, 600 Ft/óra, 22.00 – 20.00 = 2.00 óra)

65 nap x 600,- Ft /óra x 2 óra x 10 db parkolóhely = 780.000,- Ft (időarányos díj)

**a kizárólagos használatú parkolóhelyek megváltási díjának 2022. évre vonatkozó időarányos kiegészítése összesen:**

**1.904.000,- Ft + 780.000,- Ft = 2.684.000,- Ft**

A jelen ügyben a Tisztelt Bizottság jogosult dönteni a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III. 26.) rendelet 5. § (1) bekezdése alapján.

A fentiekre tekintettel kérem az alábbi határozati javaslatok elfogadását.

**Határozati javaslatok**

**1.**

**Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága …../2022. (X. 04.) határozata a Miniszterelnökség kizárólagos használatú várakozóhelyei tárgyában**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendelet 36. § (2) bekezdése alapján Budapest Főváros VII. kerület Erzsébetváros Önkormányzata egyetértését adja Budapest VII. kerület, Wesselényi utca 20-22. szám előtti 10 db parkolóhely Miniszterelnökség általi kizárólagos használatához 2022. évre vonatkozóan munkanapokon 06.00 óra és 22.00 óra közötti időszakra.

**Felelős:** Niedermüller Péter polgármester

**Határidő:** azonnal

**2.**

**Budapest Főváros VII. kerület Erzsébetváros Önkormányzata Képviselő-testülete Pénzügyi és Kerületfejlesztési Bizottsága  …../2022. (X.04.) határozata a Miniszterelnökség kizárólagos használatú várakozóhelyeihez kapcsolódó megváltási díj megfizetése tárgyában.**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága úgy dönt, hogy – tekintettel a folyamatos használatra – a Budapest VII. kerület, Wesselényi utca 20-22. szám előtti 10 db parkolóhely kizárólagos használata után 2022. évre vonatkozóan a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Főv. Kgy. rendeletben módosításra került várakozási díj mértékéből és a módosított díjköteles várakozás időszakából adódó időarányos kiegészített megváltási díj fizetendő, melynek összege 2.684.000,- Ft.

**Felelős:** Niedermüller Péter polgármester

**Határidő:** azonnal

Budapest, 2022. szeptember 22.

dr. Jávori Péter

Városüzemeltetési Iroda vezetője

Mellékletek:

1. sz. melléklet 271/2022. (IV.26.) számú határozat
2. sz. melléklet 272/2022. (IV.26.) számú határozat